
BODIPY monomerek, dimerek és biomolekula konjugátumok szintézise

Az 1968-ban felfedezett, a difluor-bórindacén családba tartozó, BODIPY fluoreszcens festékeket kezdetben bioaktív ligandumok fluoreszcens jelölésére alkalmazták. [1] Napjainkra azonban szerteágazó felhasználási területük van, amely a szenzorikai alkalmazásoktól kezdve, az orvosi biológiai képalkotó eljárásokon túl, az optoelektronikai eszközök fejlesztését is magába foglalja. [2] Újabban, egyes átmenetifém komplexek kiváló fényérzékenyítő alternatíváiként tartjuk számon a BODIPY származékokat. Az utóbbi néhány évben előtérbe került a BODIPY dimerek fotodinámiás terápiában, daganatellenes szerként való alkalmazhatóságának vizsgálata. Ezen szelektív terápiás eljárásnál kiemelten fontos, hogy az alkalmazott fényérzékenyítő anyag fototoxicitása mellett jelentősen háttérbe szoruljon annak sötét toxicitása. A szakirodalom szerint egyes BODIPY monomerek, de különösen a dimerek kiválóan alkalmasak lehetnek erre a célra. A kémiai szerkezet, a fotofizikai és a biológiai tulajdonságok közötti összefüggések meghatározása jelentősen hozzájárulhat a későbbi, fotodinámiás terápiában szelektíven és hatékonyan működő festékek kifejlesztéséhez.
Diákköri munkám során első célom volt hatékony, környezetbarát eljárások kidolgozása BODIPY monomerek előállítására. A reakciólépések számát és az adalékanyagok mennyiségét csökkentve, mikrohullámmal segített és one-pot módszereket fejlesztettünk ki. Az alapváz szintézisét 2,4-dimetilpirrolból és különböző karbonilvegyületekből kiindulva valósítottuk meg. A későbbi konjugálás, összekapcsolás lehetőségét biztosító funkciós csoportokat a megfelelően megválasztott szubsztituált karbonilvegyület alkalmazásával, vagy utólag építettük be. Ezután végrehajtottuk a BODIPY dimerek szintézisét, átmenetifém-katalizált reakciókban. Külön hangsúlyt fektettünk olyan funkciós csoportok bevitelére is, amelyek megfelelő vízoldékonyságot biztosíthatnak a festéknek. Az újonnan előállított BODIPY származékok fotodinámiás terápiában való alkalmazhatóságát in vitro vizsgáljuk tumorsejtvonalakon, az ELKH Enzimológiai Intézetével együttműködésben.

